Diari Oficial de la Generalitat Valenciana


Sumari del DOGV 9587, del 03-05-2023 (2023/4703)

DECRET 62/2023, de 28 d'abril, del Consell, pel qual es crea i regula la Mesa de Diàleg Civil.
----------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/04/28/62/dof/vci/html**

### Dades del document

Número de DOGV
:   9587

Data del DOGV
:   03-05-2023

Secció del DOGV
:   I. DISPOSICIONS GENERALS

Número del document
:   2023/4703


Data del document
:   28-04-2023

Organisme emissor
:   Presidència de la Generalitat

Tipus de document
:   Decret

Descriptors 

:   * organització administrativa
    * Dret civil
    * administració regional
    * legislació

DECRET 62/2023, de 28 d'abril, del Consell, pel qual es crea i regula la Mesa de Diàleg Civil. [2023/4703]  
PREÀMBUL  
  
La Generalitat ha configurat el diàleg i la concertació, com una de les característiques bàsiques del seu model de governança, com un eix central en la presa de decisions i en la implementació i desenvolupament de les polítiques públiques, i constitueix un element transversal que enriqueix totes les accions de govern. La interrelació constant i la cerca de l'acord és un element bàsic en el model de governança que es desenvolupa des de 2015.  
El diàleg social i el diàleg amb la societat permeten aprofundir en els valors de la societat democràtica i són un instrument bàsic per al desenvolupament econòmic, l'equitat social i l'enfortiment de l'actual i moderna societat civil que conforma la Comunitat Valenciana.  
En aquest sentit cobra especial rellevància el diàleg amb les entitats de l'anomenat del tercer sector d'acció social, que l'article 2 de la Llei 43/2015, de 9 d'octubre, del Tercer Sector d'Acció Social conceptua com a aquelles organitzacions de caràcter privat, sorgides de la iniciativa ciutadana o social, sota diferents modalitats, que responen a criteris de solidaritat i de participació social, amb finalitats d'interés general i absència d'ànim de lucre, que impulsen el reconeixement i l'exercici dels drets civils, així com dels drets econòmics, socials o culturals de les persones i grups que pateixen condicions de vulnerabilitat o que es troben en risc d'exclusió social.  
  
L'experiència acumulada en aquests anys, i la importància que ha tingut la concertació i el diàleg social en l'adopció d'acords per a donar solució a problemàtiques de gran rellevància en el curs dels últims esdeveniments provocats arran de la pandèmia de Covid-19, aconsellen continuar aprofundint en el diàleg i la concertació.  
En aquest sentit, el Tercer Sector d'Acció Social de la Comunitat Valenciana constitueix una via d'acció ciutadana complementària a la gestió dels poders públics, dotada d'una capacitat integradora i d'un paper actiu en la cohesió i inclusió social, que secunda i dota algunes de les necessitats més urgents dels col·lectius més desfavorits de la societat valenciana, especialment aquells amb el risc de pobresa, exclusió social i vulnerabilitat.  
La rellevància de les organitzacions del tercer sector genera la necessitat de regular la seua participació institucional com una manera de reconéixer la necessitat de fomentar el diàleg, com a factor ineludible de la cohesió social, del progrés econòmic, de la potenciació dels valors democràtics i dels principis que estableix l'Estatut d'Autonomia de la Comunitat Valenciana, en l'article 9.4 («La Generalitat promourà la participació dels agents socials i del conjunt de la societat civil en els assumptes públics»). Amb aquest mandat de referència, la Generalitat ha de comptar amb les organitzacions més representatives del tercer sector, en l'àmbit de la Comunitat, per a aconseguir els objectius d'interés general.  
Així mateix, l'article 10.2 de l'Estatut d'Autonomia estableix com a àmbits primordials d'actuació de la Generalitat, entre altres, la protecció específica i tutela social de la persona menor; la no discriminació i drets de les persones amb discapacitat i les seues famílies a la igualtat d'oportunitats, a la integració i a l'accessibilitat universal en qualsevol àmbit de la vida pública, social, educativa o econòmica; l'articulació de polítiques que garantisquen la participació de la joventut en el desenvolupament polític, social, econòmic i cultural; participació i protecció de les persones majors i de les dependents; assistència social a les persones que patisquen marginació, pobresa o exclusió i discriminació social. Així mateix, l'article 49.1.24a li atribueix competències exclusives en matèria de serveis socials i el 49.1.27a, en matèria d'institucions públiques de protecció i ajuda de menors, joves, emigrants, tercera edat, persones amb discapacitat i altres grups o sectors necessitats de protecció especial, inclosa la creació de centres de protecció, reinserció i rehabilitació.  
D'altra banda, la Llei 3/2019, de 18 de febrer, de serveis socials inclusius de la Comunitat Valenciana, reconeix la tasca que les entitats del tercer sector d'acció social estan desenvolupant en la prestació dels serveis socials, ja que consagra, en l'article 94.3, in fine, la coordinació del Sistema Públic Valencià de Serveis Socials amb la Mesa de Diàleg Civil que puga crear-se en un futur.  
  
D'acord amb el que es disposa en l'esmentat article 94.3 de la Llei 3/2019, la participació cívica en el Sistema Públic Valencià de Serveis Socials s'articularà per mitjà dels òrgans de participació ciutadana i dels procediments participatius que estableix aquesta llei.  
  
El Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, en l'article 2.n, defineix el diàleg civil com «el principi en virtut del qual les organitzacions representatives de persones amb discapacitat i de les seues famílies participen, en els termes que estableixen les lleis i altres disposicions normatives, en l'elaboració, execució, seguiment i avaluació de les polítiques oficials que es desenvolupen en l'esfera de les persones amb discapacitat, les quals garantiran, en tot cas, el dret dels xiquets i les xiquetes amb discapacitat a expressar la seua opinió lliurement sobre totes les qüestions que els afecten i a rebre assistència apropiada conformement a la seua discapacitat i edat per a poder exercir aquest dret».  
D'acord amb els anteriors plantejaments es pretén elaborar una norma que reconega el paper del tercer sector d'acció social com a clau en la defensa dels drets socials i com a element transformador de la nostra societat valenciana, que ha d'avançar cap a la cohesió, continuar treballant per a reduir les desigualtats i perseverar en la lluita contra l'exclusió social, tal com es fa des de les polítiques públiques.  
  
Les associacions i entitats que conformen el tercer sector a la Comunitat Valenciana incideixen en temàtiques relacionades amb la lluita contra l'empobriment i exclusió social, la participació, la cooperació i l'educació per al desenvolupament, l'economia, la sanitat, el desenvolupament rural, l'educació, l'habitatge, els serveis socials, la cultura o el medi ambient i atés que totes les polítiques públiques tenen un impacte en la ciutadania i especialment en les persones més vulnerables, les aportacions de les organitzacions del tercer sector són fonamentals perquè aquestes polítiques públiques es vegen enriquides des d'aquesta perspectiva. La Generalitat aposta per impulsar mesures que promoguen la igualtat d'oportunitats, suprimint els inconvenients que s'oposen a la presència integral de les persones en estat de vulnerabilitat; és per això que resulta necessari recollir les necessitats i proposar les línies d'actuació que puguen ser més adequades des d'una perspectiva global de govern, incloent-hi totes les àrees d'aquest, i tot això amb la finalitat que totes les persones puguen ser partícips, com a subjectes actius titulars de drets, d'una vida en les mateixes condicions que la resta de la ciutadania.  
La Mesa de Diàleg Civil amb el Tercer Sector d'Acció Social es constitueix com un espai per a promoure l'acció compartida, més enllà de la mútua informació i consulta, com a vehicle de diàleg i participació respecte a l'acció de govern, i per a la presa de decisions i polítiques claus, que afecten les necessitats i interessos generals.  
  
En aquesta es pretén donar via per al diàleg de la Generalitat amb el tercer sector, i evitar una acció descoordinada de tots dos actors que puga produir un perjudici per a la ciutadania en general i per a la població més vulnerable en particular.  
Atesa la transversalitat i l'amplitud de matèries que poden ser objecte de diàleg -els drets civils, econòmics, socials, culturals i ambientals de la ciutadania-, i atés que aquestes afecten la pràctica totalitat de departaments del Consell, la Mesa de Diàleg Civil amb el Tercer Sector d'Acció Social queda adscrita a la Presidència de la Generalitat, a través de l'òrgan competent en matèria de coordinació del diàleg social.  
  
D'acord amb l'article 129.1 de la Llei 39/2015, d'1 d'octubre, del procediment administratiu comú de les administracions públiques, es fa constar l'adequació d'aquest decret als principis de necessitat, eficàcia, proporcionalitat, seguretat jurídica, transparència i eficiència.  
  
La necessitat i l'eficàcia d'aquest decret es fonamenten en l'objectiu pretés per la Presidència de la Generalitat de donar el reconeixement del paper que institucionalment han de tindre les organitzacions que conformen el tercer sector i la seua col·laboració en les decisions per a l'acció de govern.  
Quant a la proporcionalitat, aquest decret conté la regulació imprescindible per a la consecució dels objectius prèviament esmentats en els paràgrafs anteriors i s'ajusta al que s'estableix en els articles 15 i següents de la Llei 40/2015, d'1 d'octubre, de règim jurídic del sector públic.  
Pel que afecta la seguretat jurídica, el decret és coherent amb la resta de l'ordenament jurídic en matèria de participació amb els agents socials i el reconeixement institucional.  
En matèria de transparència, el projecte de decret es va sotmetre a la consulta amb les organitzacions més representatives que conformen el tercer sector d'acció social en la Comunitat Valenciana.  
Finalment, l'eficiència d'aquest decret queda garantida perquè no comporta càrregues administratives addicionals. Les actuacions seran assumides pel personal i amb els mitjans ja existents, sense que les mesures incloses en aquest decret suposen increment de dotacions ni retribucions ni d'altres despeses de personal.  
En virtut del que anteriorment s'ha exposat; fent ús de les facultats conferides per la Llei 5/1983, de 30 de desembre, de la Generalitat, del Consell; consultada la plataforma del tercer sector social de la Comunitat Valenciana; a proposta de la Presidència de la Generalitat, i amb la deliberació prèvia del Consell, en la reunió del dia 28 d'abril de 2023,  
  
  
  
DECRETE  
  
CAPÍTOL I  
Disposicions generals  
  
Article 1. Creació  
Es crea la Mesa de Diàleg Civil amb el Tercer Sector d'Acció Social (d'ara endavant, la Mesa), com a òrgan col·legiat sense personalitat jurídica, de caràcter consultiu i paritari, de participació institucional permanent, amb la finalitat d'establir un marc institucional organitzat a través del qual canalitzar el diàleg permanent entre la Generalitat i les organitzacions del tercer sector amb implantació en la Comunitat Valenciana.  
  
Article 2. Objecte  
La Mesa té com a objecte facilitar, impulsar i institucionalitzar la interlocució entre el Consell i les entitats del Tercer Sector d'Acció Social en la Comunitat Valenciana, en clau de governança, canalitzant el diàleg, la cooperació i la participació efectiva del tercer sector en el disseny i l'execució de les polítiques públiques lligades als drets civils de la ciutadania, amb la finalitat d'aconseguir la cohesió i la inclusió social en totes les seues dimensions i evitar l'exclusió social d'aquells col·lectius més vulnerables.  
  
Article 3. Adscripció  
La Mesa s'adscriu a la Presidència de la Generalitat, a través de l'òrgan competent en matèria de coordinació del diàleg social, el qual prestarà el suport administratiu per a l'adequat funcionament de la Mesa en l'exercici de les seues atribucions.  
  
  
CAPÍTOL II  
Funcions i composició  
  
Article 4. Funcions  
1. D'acord amb la seua finalitat, corresponen a la Mesa les següents funcions:  
a) Garantir i enfortir la interlocució del tercer sector d'acció social en la formulació, implementació i avaluació de polítiques públiques la competència de les quals corresponga a la Generalitat en matèries relacionades amb els àmbits d'actuació propis de les entitats del tercer sector d'acció social.  
b) Ser informada del contingut dels projectes de normes o iniciatives que s'hagen d'aprovar o implantar, promoguts per la Generalitat, que afecten el tercer sector d'acció social o que incidisquen en el camp d'acció que afecte directament grups de població que pateixen condicions de vulnerabilitat o que es troben en risc d'exclusió social.  
  
c) Proposar, en relació amb les iniciatives que se li traslladen, aquelles modificacions, suggeriments o aportacions que considere pertinents i sol·licitar, per iniciativa pròpia, la introducció de qualssevol altres qüestions vinculades amb els seus àmbits d'actuació.  
d) Formular propostes sobre línies estratègiques i prioritats d'actuació de les polítiques públiques dirigides als col·lectius objecte de la seua intervenció.  
e) Realitzar investigacions i estudis sobre el tercer sector i les necessitats que, a cada moment, requerisquen una intervenció prioritària, per a orientar i assessorar l'activitat administrativa.  
f) Conéixer i debatre les iniciatives de la Plataforma del Tercer Sector relatives a les següents matèries:  
• Mesures legislatives sobre el tercer sector.  
• Pla de promoció per al suport i impuls del tercer sector.  
• Sistema de finançament del tercer sector.  
g) Aprovar el reglament de règim intern.  
h) Elaborar un pla estratègic de les entitats del Tercer Sector d'Acció Social de la Comunitat Valenciana que incloga, entre altres, mesures d'impuls, promoció, codi ètic i transparència.  
i) Desenvolupar totes les altres funcions que li atribuïsquen, en el marc de la seua competència, les disposicions legals o reglamentàries.  
2. La Mesa es constitueix i actuarà en Ple, màxim òrgan de representació i direcció d'aquesta. El Ple de la Mesa nomenarà una comissió tècnica, que actuarà com a òrgan executiu per als assumptes ordinaris de funcionament, així com de preparació dels temes que s'hagen de dur al Ple.  
3. Per a l'exercici de les seues funcions, i sense perjudici de les funcions assignades a la Comissió Tècnica, el ple de la Mesa podrà constituir grups de treball especialitzats, en els quals podran participar persones expertes.  
  
Article 5. Composició  
1. La Mesa, com a òrgan col·legiat i paritari, estarà constituïda per la presidència, vint-i-quatre vocalies i una secretaria.  
2. La presidència correspondrà a la persona titular de la Presidència de la Generalitat, que podrà ser substituïda, en cas de vacant, absència, malaltia o una altra causa legal, per la persona titular de la Secretaria Autonòmica de Presidència.  
3. Les vocalies seran les següents:  
a) En representació de la Generalitat, nou vocalies, que correspondran a les persones titulars de les conselleries amb competències en matèria de polítiques inclusives, educació, ocupació, salut, habitatge, hisenda, justícia, mobilitat i cooperació. Els titulars de les respectives conselleries podran delegar en algun dels alts càrrecs del seu departament.  
En el cas que estiguen atribuïdes al mateix departament del Consell dues o més de les competències referides, la persona titular del departament designarà l'altra o les altres persones que assumiran la resta de vocalies que corresponen al departament, que, en tot cas, hauran de ser titulars d'alts càrrecs.  
b) En representació de les entitats del tercer sector d'acció social, quinze persones titulars de vocalies, a proposta de l'entitat més representativa de les organitzacions del tercer sector d'acció social de la Comunitat Valenciana, el nomenament de les quals es realitzarà per la Presidència de la Generalitat.  
Aquesta entitat també podrà proposar persones suplents, que es nomenaran, així mateix, per la Presidència de la Generalitat.  
4. La secretària l'ostentarà la persona titular de l'òrgan competent en matèria de coordinació del diàleg social, que assistirà a les sessions amb veu i sense vot.  
En els casos de vacant, absència, malaltia i, en general, quan concórrega alguna causa justificada, la persona titular de la secretaria serà suplida per personal funcionari de l'òrgan competent en matèria de diàleg social designat per la persona titular d'aquest.  
5. La composició de la Mesa, d'acord amb el que s'estableix en l'article 14.4 de la Llei orgànica 3/2007, de 22 de març, per a la igualtat efectiva de dones i homes, i en el III Pla d'igualtat de dones i homes de l'Administració de la Generalitat, aprovat pel Consell el 5 d'agost de 2022, complirà el principi de participació equilibrada de dones i homes.  
  
Article 6. Comissió tècnica  
1. La Comissió tècnica estarà composta per huit representants, quatre de cadascuna de les parts que componen el Ple de la Mesa, designats per aquest, i serà presidida per la persona titular de la secretaria del Ple.  
  
2. La Comissió Tècnica exercirà les funcions següents:  
a) Realització d'informes tècnics per a l'elaboració de propostes a la Mesa.  
b) Formular propostes de creació de línies de col·laboració institucional en les matèries que són objecte de la Mesa.  
c) Coordinació dels grups de treball que la Mesa constituïsca per al desenvolupament de les funcions que li són pròpies  
d) Solució dels conflictes que puguen sorgir entre els membres de la Mesa per als quals no siga necessària la intervenció del Ple.  
e) Elaborar una memòria anual, que s'elevarà al Ple de la Mesa, sobre les activitats desenvolupades pel tercer sector i les seues relacions amb el conjunt de les administracions públiques de la Comunitat Valenciana.  
f) Qualssevol altres que li encomane la Mesa.  
Els acords adoptats per unanimitat per la comissió tècnica seran assumits pel Ple de la Mesa com a propis.  
Pel contra, aquells assumptes que no s'acorden per majoria de cadascuna de les parts presents en aquesta hauran de ser resolts pel Ple en una reunió extraordinària convocada per la Comissió Tècnica.  
  
  
  
CAPÍTOL III  
Vigència del mandat  
  
Article 7. Mandat  
1. El mandat de les persones a les quals corresponga tant la presidència, com les vocalies que actuen en representació de la Generalitat, s'estendrà durant el temps en què aquestes persones romanguen en els seus càrrecs.  
2. El mandat de la resta de les persones que formen part de la Mesa tindrà una duració de quatre anys, i podran ser reelegides al final del seu mandat en la mateixa forma establida en l'article 5.3.b. Transcorregut aquest termini, exerciran les seues funcions fins que faça efecte la reelecció o el nou nomenament.  
  
Article 8. Cessament  
1. Les persones integrants de la Mesa cessaran per alguna de les causes següents:  
a) Revocació de la proposta de l'entitat del tercer sector d'acció social que serà declarada per la Presidència de la Generalitat.  
b) Pèrdua de la condició en virtut de la qual va ser nomenada, si la persona membre ho va ser per raó del càrrec.  
c) Dissolució de l'organització que va proposar el seu nomenament.  
d) Renúncia expressa.  
e) Defunció.  
f) Resolució ferma, de caràcter judicial o administrativa, que comporte la inhabilitació o la suspensió per a càrrecs públics.  
g) Expiració del termini per al qual va ser designada.  
2. En els supòsits previstos en l'apartat anterior, les substitucions que hagen de produir-se segons l'estipulat en l'article 5.3.b d'aquesta norma ho seran pel temps que reste del mandat de la persona substituïda, excepte en la causa assenyalada en l'apartat c en què quedarà sense cobrir fins al nomenament de la nova vocalia.  
  
  
CAPÍTOL IV  
Funcionament i règim econòmic  
  
Article 9. Règim de funcionament  
1. La Mesa podrà constituir-se, convocar-se i celebrar les sessions, adoptar els acords i remetre les actes tant de manera presencial com a distància, llevat que el reglament intern reculla expressament el contrari.  
En les sessions que se celebren a distància, les persones membres podran trobar-se en diferents llocs, sempre que s'assegure per mitjans electrònics, i es consideren també com a tals els telefònics, i audiovisuals, la identitat de les persones assistents, el contingut de les manifestacions, el moment en què aquestes es produeixen, així com la interactivitat la intercomunicació entre aquestes en temps real i la disponibilitat dels mitjans durant la sessió. Entre altres, es consideraran inclosos entre els mitjans electrònics vàlids, el correu electrònic, les audioconferències i les videoconferències.  
2. Per a la vàlida constitució de la Mesa, a l'efecte de la celebració de sessions, deliberacions i presa d'acords, es requerirà l'assistència, presencial o a distància, de la presidència i de la secretaria, o, si és el cas, de les persones que les suplisquen, i més de la meitat, almenys, de les persones membres.  
3. La Mesa podrà establir un règim propi de convocatòries, si aquest no està previst per les seues normes de funcionament. Tal règim podrà preveure una segona convocatòria i especificar, per a aquesta, el nombre de persones membres necessàries per a constituir vàlidament la Mesa.  
  
Llevat que no resulte possible, la convocatòria serà remesa a les persones membres de la Mesa a través de mitjans electrònics, i es farà constar en aquesta l'ordre del dia, juntament amb la documentació necessària per a la seua deliberació quan siga possible, les condicions en les quals se celebrarà la sessió, el sistema de connexió i, si escau, els llocs en què estiguen disponibles els mitjans tècnics necessaris per a assistir i participar en la reunió.  
4. No podrà ser objecte de deliberació o acord cap assumpte que no figure inclòs en l'ordre del dia, llevat que assistisquen totes les persones membres de la Mesa i siga declarada la urgència de l'assumpte pel vot favorable de la majoria.  
5. La Mesa es reunirà, en sessió ordinària, una vegada a l'any. No obstant això, es podrà reunir de manera extraordinària quan la convoque la persona titular de la presidència, si ho estima justificat, o a petició, d'almenys, una tercera part de les persones membres.  
6. Els acords seran adoptats per majoria de vots, sense que puguen tindre efectes directes davant de terceres persones. Quan s'assistisca a distància, els acords s'entendran adoptats en la seu de la Mesa.  
7. Quan les persones membres de l'òrgan voten en contra o s'abstinguen, quedaran exemptes de la responsabilitat que, si és el cas, puga derivar-se dels acords.  
8. El funcionament de la Mesa es regirà pel que es disposa en el seu reglament de règim intern, que haurà de ser aprovat per la majoria absoluta dels seus components.  
  
Article 10. Règim econòmic  
Les actuacions de la Mesa en cap cas comportaran despeses de funcionament. La condició de membre del Ple o de la Comissió Tècnica d'aquesta i l'assistència a les reunions no donarà dret a percebre remuneració ni cap indemnització.  
Aquesta condició afectarà igualment altres persones intervinents que en funció del que es disposa en l'article 4.3 participen en les reunions, comissions o grups de treball.  
  
  
DISPOSICIONS ADDICIONALS  
  
Primera. Incidència pressupostària  
L'aprovació i posterior desenvolupament d'aquest decret no podrà tindre cap incidència en la dotació de tots i cadascun dels capítols de despesa assignats a la conselleria competent per raó de la matèria i, en tot cas, haurà de ser atés amb els seus mitjans personals i materials.  
  
Segona. Termini per a la constitució  
En el termini de dos mesos a comptar de l'entrada en vigor d'aquest decret haurà de completar-se el procés de nomenament dels membres de la Mesa.  
La Mesa es constituirà formalment en un termini no superior a un mes comptat des de l'endemà del nomenament dels i de les vocals.  
  
Tercera. Protecció de dades  
1. El tractament de dades personals que es realitze en compliment d'aquesta norma s'ajustarà al que es disposa en el règim jurídic europeu i estatal en matèria de protecció de dades de caràcter personal.  
2. En relació amb els òrgans col·legiats regulats en aquesta norma, les dades de les persones que els integren seran tractats de conformitat amb el que es disposa en la normativa vigent en matèria de protecció de dades, complint amb els principis relatius al tractament i amb el deure d'informar les persones interessades.  
Així mateix, les persones que formen part d'aquests òrgans tindran el deure de confidencialitat de la informació que coneguen en el desenvolupament de les seues funcions.  
  
  
DISPOSICIONS FINALS  
  
Primera. Règim jurídic de la Mesa  
En allò no previst en aquest decret s'aplicaran, de manera subsidiària, les previsions contingudes en la subsecció primera de la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 28 d'abril de 2023  
  
El president de la Generalitat,  
XIMO PUIG I FERRER


Còpia Permalink ELI